“วิษณุ” ยันยังไม่เคาะ ชดเชยสงกรานต์ เดือน ก.ค. ชี้มีวันหยุดยาวอยู่แล้ว
"วิษณุ" ยันยังไม่เคาะ หยุดชดเชยสงกรานต์ เดือน ก.ค. เหตุมีวันหยุดยาวต่อเนื่องอยู่แล้ว
"วิษณุ" ยันยังไม่เคาะ หยุดชดเชยสงกรานต์ เดือน ก.ค. เหตุมีวันหยุดยาวต่อเนื่องอยู่แล้ว
5 มิ.ย. 2563

นายวิษณุ เครืองาม รองนายกรัฐมนตรี กล่าวถึงการกำหนดวันหยุดชดเชยวันสงกรานต์ในเดือน ก.ค.นี้ โดยยืนยันว่า ยังไม่มีการพูดคุยในที่ประชุมศูนย์บริหารสถานการณ์โควิด-19 (ศบค.) เนื่องจากในเดือน ก.ค.มีวันหยุดยาวติดต่อกันถึง 4 วัน ดังนั้น ต้องดูแลสถานการณ์ให้อยู่รอดปลอดภัยในช่วงสถานการณ์โควิด-19 ก่อน
“ยังไม่ทราบว่าข่าวนี้มาอย่างไร เพราะส่วนตัวยังไม่ได้มีการวางแผนหรือกำหนดวันหยุดชดเชยแต่อย่างใด”
ทั้งนี้ นายวิษณุ กล่าวว่า ไม่จำเป็นว่าจะต้องยกวันหยุดช่วงสงกรานต์ไปหยุดติดต่อกันทั้งหมด หรืออาจจะต้องแบ่งวันหยุดไปทยอยหยุดก็ได้ ซึ่งไม่จำเป็นต้องชดเชยทีเดียว 3 วัน หรืออาจจะพิจารณาหยุดชดเชยให้ไปติดกับเสาร์ อาทิตย์ เป็นต้น
นอกจากนี้ นายวิษณุ กล่าวถึงความคืบหน้าการพิจารณากฎหมายอื่นแทนพ.ร.ก.การบริหารราชการในสถานการณ์ฉุกเฉินฯ ว่า ขณะนี้ฝ่ายที่เกี่ยวข้องกำลังประเมินผลการผ่อนคลายระยะ 3 ก่อน โดยตอนนี้ไม่อยากให้ใช้คำว่ากฎหมายที่จะมาแทนที่ เพราะขณะนี้ยังไม่ตัดสินใจว่าจะเลิกใช้ พ.ร.ก.ฉุกเฉิน เนื่องจากเกิดเหตุการณ์คนไทยแห่เที่ยวบางแสนเมื่อวันหยุดที่ผ่านมา ทำให้ต้องนำมาพิจารณาอีกครั้ง
อย่างไรก็ตาม ยอมรับว่า ส่วนตัวดูข้อกฎหมายที่เกี่ยวข้องไว้บ้างแล้ว แต่ยังไม่สามารถเปิดเผยได้ เพราะที่จริงแล้วไม่ใช่เรื่องที่ยุ่งยาก และขอพิจารณากฎหมายต่างๆก่อนจะเปิดเผยให้ทราบ
ขณะที่ในสัปดาห์หน้าทางคณะกรรมการป้องกันและปราบปรามการทุจริตภาครัฐ (ป.ป.ท.) จะเสนอให้ที่ประชุมคณะรัฐมนตรี (ครม.) รับทราบถึงโครงสร้างการตรวจสอบการใช้งบประมาณกู้เงิน ส่วนรายละเอียดทั้งหมดให้รอหลังผลการประชุม ครม.